‘Aardklop bied vanjaar iets vir almal’ | Maroela Media
Bosman Purén, Alexa Strachan en Delmari van Zyl (Foto: Verskaf)
Die Potchefstroomse Aardklop Nasionale Kunstefees wat vroeër vanjaar in kykNET se Fiësta-pryse as gewildste kunstefees in die land aangewys is, duur van 2 tot 7 Oktober en “die program is propvol musiek, teaterproduksies, kos en kuns wat elke smaak sal pas”.
Dié jaar se feestema is “Kom fees jóú plek vol”.
Alexa Strachan, Aardklop se feesbestuurder, het by die bekendstelling van die program gesê daar sal ŉ sitplek vir elke smaak wees, of jy nou by ŉ kosstalletjie sit, voor ŉ buitelugverhoog, in ŉ teater óf selfs op ŉ kroegstoel.
Vanjaar spog Aardklop met 27 debuutwerke, onder meer teaterstukke wat insluit Bloed en bodem deur die bekroonde span onder leiding van regisseur Marthinus Basson wat verlede jaar skoonskip gemaak het by die Aardklop-toekennings met Melk en vleis. Sandra Prinsloo en Edwin van der Walt is te sien in My seuns en Bouwer Bosch vat hande met Je-ani Swiegelaar vir die ŉ skreeusnaakse Lykskou.
Die immergewilde Nataniël sal ook sy debuut op die Aardklop-verhoog maak met sy produksie Classic Nataniël, waarin hy onder andere saam met die Charl du Plessis Trio en ŉ strykkwartet gehore sal vermaak.
Vanjaar sal Aardklop ook vier van die TV-kanaal VIA se gewilde sjefs, onder andere Herman Lensing en Annelien Pienaar, verwelkom, wat feesgangers sal trakteer met watertand kookdemonstrasies.
Musiek is volop en groter as voorheen op Aardklop 2018 met kunstenaars soos Coenie de Villiers, Elvis Blue, Touch of Class, Snotkop, Amanda Strydom, Chris Chameleon en Radio Kalahari Orkes wat ŉ vermaakverskeidenheid verseker wat jy nie sommer elders sal vind nie.
“In ŉ neutedop bied ons spyskaart regtig ŉ allegaartjie vol verassings en Aardklop nooi elke feesganger om sy feeservaring self saam te stel: wat ook al jou smaak, styl, voor- of afkeure,” luidens ŉ Aardklop-verklaring.
Aardklop begin op 2 Oktober en ŉ feesterreinkaartjie kos R30 per persoon. Kinders onder 12 kry gratis toegang tot die feesterrein. Produksiekaartjies is van 23 Julie by Ticketpro beskikbaar.
En Steve? Nie? Hou dan maar verby.